Ceny na Slovensku stále padajú
Inflácia, alebo lepšie povedané v skutočnosti deflácia v júli opäť prekvapila silnejším ako očakávaným poklesom. Spotrebiteľské ceny celkovo klesli v júli medzimesačne o 0,4%, z čoho polovica šla na vrub poklesu regulovaných cien a polovica na vrub jadrovej zložky.
Regulované ceny klesli kvôli 4,87%-nému zníženiu cien plynu. Pokles jadrovej zložky potiahli klesajúce ceny potravín (-0.6% m/m) a palív (-3.2% m/m). Titulkovo sa tak miera deflácie prehĺbila na nové historické minimum –0,9% r/r oproti predošlým –0,8% v júni.
Tento ostatný pokles bol ťahaný predovšetkým externým, nákladovým faktorom, no domáce dopytové tlaky na rast cien tiež očividne absentujú. Dopytovo ťahaná zložka inflácia, tzv. čistá inflácia bez cien palív ostala len stagnovať na predošlej nízkej úrovni 0,4% r/r. Po sérii prekvapivých poklesov opäť revidujeme náš celoročný odhad na rok 2016 nadol na nové historické minimum –0,5% r/r, oproti predošlému odhadu –0,3%.
V eurozóne medzitým inflácia v júli stúpla o desatinku na 0,2 r/r. V protiklade s poklesom cien potravín v domácej ekonomike, tento rast v eurozóne potiahol rast cien potravín. Potraviny tak môžu byť potenciálnym, miernym rastovým faktorom v nasledujúcich mesiacoch. Ceny ropy medzitým vymazali ostatný pokles sa svetových trhoch, čo by malo potiahnuť späť nahor aj domáce ceny palív. Do konca roka však inflácia len veľmi ťažko vystúpi na kladné hodnoty.
Zdroj: analytický tím VÚB banky